Predkladacia správa

	Vláda Slovenskej republiky uznesením č. 279  z  27. apríla 2000 súhlasila s podpisom Protokolu o biologickej bezpečnosti k Dohovoru o biologickej diverzite. Prijatie Protokolu o biologickej  bezpečnosti je považované medzinárodným spoločenstvom za významný krok, pretože vytvára medzinárodný právny rámec na riešenie potrieb trhu, ochrany životného prostredia a súčasne celosvetovo rastúceho biotechnologického priemyslu, s ohľadom na ľudské zdravie.  

Ustanovenia článkov Protokolu regulujú narábanie s geneticky modifikovanými organizmami, ich produktmi a derivátmi v rámci medzištátnych prepráv, ale aj domáceho používania, ak zasahuje, alebo môže zasahovať, za hranice štátu. Predmetom Protokolu je aj organizácia vzájomného informovania sa členských krajín o všetkých relevantných skutočnostiach, týkajúcich sa geneticky modifikovaných organizmov. Zvláštna pozornosť sa venuje používaniu potravín, ktoré obsahujú geneticky modifikované suroviny. Takéto produkty musia byť pri cezhraničných prepravách zvlášť označované.

Ratifikácia Protokolu bude pre Slovensko znamenať vstup do sveta biotechnológií, ktoré sú nazývané technológiou tretieho tisícročia. Zároveň ale aj povinnosť urobiť nevyhnutné legislatívne kroky a vytvoriť príslušné administratívne prostredie. 

Gestorom pre koordináciu úloh súvisiacich so zabezpečením úloh vyplývajúcich zo záväzkov Protokolu je Ministerstvo životného prostredia SR v spolupráci s niektorými ďalšími rezortami, najmä poľnohospodárstva, zdravotníctva, obrany a školstva.

Prvým krokom na naplnenie požiadaviek Protokolu o biologickej bezpečnosti je schválenie zákona o používaní genetických technológií a geneticky modifikovaných organizmov, ktorý je v súčasnosti predložený na rokovanie vlády SR.

	Finančné potreby vyplývajúce z návrhu zákona o používaní genetických technológií a geneticky modifikovaných organizmov pre rok 2002 sú zapracované v návrhu rozpočtu kapitoly Ministerstva životného prostredia SR.

	Na výdavky obyvateľov sa nepredpokladá žiadny dopad.

	Dopadom na  hospodárenie podnikateľskej sféry a iných právnických osôb (čiže pre používateľov GMO) bude nutnosť získať príslušné súhlasy, ktoré budú spoplatnené tak  ako iné správne úkony.

	Účelom Protokolu a navrhovaného zákona o používaní genetických technológií a geneticky modifikovaných organizmov je zabrániť možným negatívnym vplyvom na životné prostredie.